विद्यार्थीलाई साइकल प्रदान गरिने
मकवानपुरको मनहरी गाउँपालिका -४ मसिनेस्थित पशुपति माध्यमिक विद्यालयले विद्यार्थीलाई विद्यालयमा अध्ययनका लागि टिकाई राख्न साइकल प्रदान गर्ने योजना ल्याएको छ । विद्यालयले मनहरी गाउँपालिका वडा नं. ४ को कार्यालयको सहयोगमा विद्यार्थीलाई साइकल प्रदान गर्ने योजना ल्याएको हो ।
राममणि दाहालहेटौँडा, जेठ २९ गते । मकवानपुरको मनहरी गाउँपालिका -४ मसिनेस्थित पशुपति माध्यमिक विद्यालयले विद्यार्थीलाई विद्यालयमा अध्ययनका लागि टिकाई राख्न साइकल प्रदान गर्ने योजना ल्याएको छ । विद्यालयले मनहरी गाउँपालिका वडा नं. ४ को कार्यालयको सहयोगमा विद्यार्थीलाई साइकल प्रदान गर्ने योजना ल्याएको हो । वडाध्यक्ष प्रकाश थापाको अगुवाइमा विद्यालयलाई साइकल खरिद गर्न १० लाख रुपियाँ प्रदान गर्ने भएपछि विद्यालयले विद्यार्थीलाई साइकल वितरण गर्ने योजना अगाडि बढेको छ ।वडा कार्यालयले चालु शैक्षिक सत्रबाटै साइकल वितरण गर्न बजेट विनियोजन गरेपछि विद्यालयले साइकल खरिद गरी जडानको काम अन्तिम चरणमा पुर्‍याएको विद्यालय व्यवस्थापन समितिका अध्यक्ष माधव गौतमले जानकारी दिनुभयो । उहाँले कक्षा छ देखि १० सम्म अध्ययनरत एक सय १५ जना विद्यार्थीलाई आवश्यकताका आधारमा साइकल प्रदान गरिने भन्दै एक घण्टाभन्दा बढी पैदल हिँड्नु पर्ने विद्यार्थीलाई साइकल प्रदान गर्ने गरी कार्यविधि बनेको बताउनुभयो ।वडा नंं. ३ र ४ का विद्यार्थीलाई लक्षित गरी साइकल प्रदान गर्न लागिएको हो । साइकलको जतन गर्नुपर्ने र विद्यार्थी–अभिभावकले नै मर्मत गर्नुपर्ने गरी अभिभावक विद्यार्थीसँग सम्झौता गरिने भन्दै अध्यक्ष गौतमले १० कक्षापछि साइकल बुझाउनुपर्ने छ राम्रो अवस्थामा साइकल बुझाउने विद्यार्थीलाई पुरस्कारसमेत दिइने बताउनुभयो ।